DA Den Europæiske Unions Tidende C 72/67

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 72/11)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»ŠTAJERSKO PREKMURSKO BUČNO OLJE«

EF-Nr.: SI-PGI-0005-0418-29.10.2004

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Ministrstvo za kmetijstvo, gozdarstvo in prehrano RS Adresse: Dunajska 58 SI-1000 Ljubljana SLOVENIJA Tlf. +386 14789109 Fax +386 14789055 E-mail: varnahrana.mkgp@gov.si

2. Ansøger:

Navn: GOLICA GIZ Adresse: Trg svobode 3, SI-2310 Slovenska Bistrica SLOVENIJA Tlf. +386 28432611 Fax +386 28432613 E-mail: — Sammensætning: Producent/forarbejdningsvirksomhed ( X ) Andre ( )

3. Produktets art:

Kategori: 1.5 — Fedtstoffer (smør, margarine, olier, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn

»Štajersko prekmursko bučno olje«

4.2. Beskrivelse

»Štajersko prekmursko bučno olje« er en spiselig, ikke-raffineret planteolie fremstillet ved presning af ristede græskarkerner af bedste kvalitet hidrørende fra oliegræskar.

Štajersko prekmursko bučno olje er mørkegrøn til rød med en karakteristisk aromatisk duft og smag. Olien har en fordelagtig sammensætning af fedtsyrer, nemlig ca. 20 % mættede fedtsyrer, ca. 35 % enkeltumættede fedtsyrer og ca. 45 % flerumættede fedtsyrer.

Græskarkerneolie er en rig kilde til tokoferoler, da 100 g olie indeholder ca. 50 mg vitamin E. Græskarkerneolie indeholder også andre vitaminer, mikroelementer, karotenoider, sjældne aminosyrer og naturfarve (klorofyl).

4.3. Geografisk område

Det geografiske område, hvor græskarkerner forarbejdes til Štajersko prekmursko bučno olje, ligger inden for en grænse, der løber fra Dravograd til Slovenj Gradec, Mislinja og Velenje (her går grænsen langs hovedvejen), Šoštanje, Mozirje, Nazarje, Vransko, Prebold, Zabukovica og Laško. Derfra går grænsen langs floderne Savinja og Sava forbi Radeče, Sevnica, Krško og Brežice til Obrežje, derefter langs landegrænsen med Kroatien til landegrænsen med Ungarn, langs landegrænsen med Ungarn til landegrænsen med Østrig og dernæst langs landegrænsen med Østrig (langs Karavankerne) til Dravograd.

4.4. Bevis for oprindelse

Alle virksomheder, der forarbejder Štajersko prekmursko bučno olje, skal være registreret i det foreskrevne geografiske område og skal forarbejde græskarkerner til græskarkerneolie i overensstemmelse med varespecifikationen for Štajersko prekmursko bučno olje. De skal føre bog over sælgerne og over mængden af græskarkerner for hver enkelt sælger samt over datoen for analyse, over resultaterne af de kemiske analyser og de fysisk-kemiske parametre. De skal også føre register over produktionsprocessen med oplysninger om anvendelsen af råvarer og materialer og mængden af produceret græskarkerneolie.

Alle disse faktorer kontrolleres endvidere af et certificeringsorgan, som er akkrediteret i overensstemmelse med den europæiske standard EN 45011.

4.5. Produktionsmetode

Der kan til fremstilling af Štajersko prekmursko bučno olje anvendes forskellige typer græskarkerner, som imidlertid skal opfylde de foreskrevne kvalitetsparametre.

Græskarkernerne kan frembringes uden for det foreskrevne geografiske område, men skal forarbejdes til Štajersko prekmursko bučno olje inden for dette område.

1. Modtagelse af græskarkerner (kontrol af fysisk-kemiske parametre (indhold af urenheder, vand, olie, beskadigede kerner) og udseende)

2. oplagring af græskarkernerne

3. rensning af græskarkernerne (fjernelse af urenheder)

4. tørring af kernerne (til vandindhold på 6-7 %)

5. formaling af kernerne

6. æltning

7. ristning (max. temperatur i den ristede masse 120 °C, 30-60 minutter)

8. presning af den ristede masse

9. bundfældning

10. kvalitetskontrol (fysisk-kemisk og organoleptisk analyse af græskarkerneolien)

11. påfyldning og mærkning.

4.6. Tilknytning

Štajersko prekmursko bučno olje er en kulinarisk specialitet fra det geografiske område omhandlet i punkt 4.3. Forarbejdning af græskarkerneolie i Štajerska og Prekmurje har en lang tradition bag sig, hvilket fremgår af optegnelser om opførelsen af den første græskarkernepresse i Fram allerede i 1750. Som følge af den omfattende produktion af græskarkerner i denne region er der opført flere anlæg til håndværksmæssig forarbejdning af græskarkerner olie (Slovenska Bistrica, Središče ob Dravi, Selo pri Pragerskem osv.). I 1904 grundlagde Albert Stigar i Slovenska Bistrica en fabrik til håndværksmæssig fremstilling af græskarolie. I Prekmurje findes der ikke store anlæg til fremstilling af græskarkerneolie, kun små anlæg, der ejes af landbrugerne. Et af disse anlæg er Feri Vučak i Vadarci i Gorička, hvis oliemølle stadig står efter 130 år, og som nu føres videre af fjerde generation.

Štajersko prekmursko bučno olje's omdømme spreder sig også uden for Slovenien til andre europæiske lande, USA, Australien, Rusland osv. Dette bevidnes bl.a. af tildelingen af udmærkelsen for bedste innovative produkt ved IFE07-konkurrencen (The International food&drink event) i London i 2007.

4.7. Kontrolorgan

Navn: Bureau Veritas d.o.o. Adresse: Linhartova 49a SI-1000 Ljubljana SLOVENIJA Tlf. +386 14757670 Fax +386 14747602 E-mail: info@bureauveritas.si

4.8. Mærkning

Hvis Štajersko prekmurskega bučnega olja emballeres inden for det geografiske område, kan producenterne anvende deres egen emballage og etiket, men på etiketten eller andetsteds på emballagen skal anføres den beskyttede betegnelse Štajersko prekmursko bučno olje, det farvede logo Štajersko prekmursko bučno olje samt EU-logoet eller det nationale kvalitetsmærke.

Emballeres Štajersko prekmursko bučno olje uden for det geografiske område, skal produktets sporbarhed sikres. Også i dette tilfælde skal den emballerede Štajersko prekmursko bučno olje mærkes med den beskyttede betegnelse, logoet og det relevante EU-logo.

(1) EUT L 93 af 31.3.2006, s. 12.